Сайт Experty.by абвесціў топ-10 лепшых беларускіх альбомаў, выдадзеных у першай палове 2011 году, які быў складзены на падставе адзнак чатырох сталых аўтараў праекту. Першыя два месцы з заўважным адрывам занялі альбомы этна-трыо Троіца Зімачка (9,5 балаў з 10) і гурта Ляпис Трубецкой Веселые картинки (9 балаў). Гэтыя адзнакі нельга назваць шараговымі – у 2009-2010 гадах лепшыя альбомы па версіі Experty.by атрымлівалі не больш за 8,5 балаў. Папярэднія “дзявяткі” былі зафіксаваныя ў 2008 годзе ў тых жа Ляпісаў і Троіцы.Адзнака дыска Троіцы – найлепшая сярод новых альбомаў за ўвесь час існавання праекту. Нават калі ўлічваць архіўныя запісы, то больш у нас атрымаў толькі першы альбом ансамбля Песняры– адзначае кіраўнік праекта Зміцер Безкаравайны. Абодва дыскі былі запісаныя за мяжой. Троіца працавала ў Варшаве з намінаваным на прэмію “Грэмі” гукарэжысёрам Томашам Рагулам, а Ляпісы – у Кіеве з вядомым украінскім саўндпрадусарам Віталём Цялезіным. Аднак не толькі якасць запісу паўплывала на адзнакі гэтых альбомаў. Справа перш за ўсё ў творчай унікальнасці абодвух калектываў. У Троіцы гэта бліскучая адаптацыя спрадвечных традыцый у сучасным музычным кантэксце і выдатная кампазітарская праца. У Ляпісаў – аголены да немагчымага нэрв, крык не адчаю, а прымусу дзейнічаць, адчуць сябе чалавекам, асобаю – лічыць адзін са сталых аўтараў праекта Зміцер Падбярэзскі. 